b'\n_START_ARTICLE_\nKaravanke\n_START_SECTION_\nIme\n_START_PARAGRAPH_\nIme Karavanke so poznali \xc5\xbee v antiki za \xc4\x8dasa Ptolemaja, \xc4\x8deravno ga niso uporabljali v dana\xc5\xa1njem pomenu. V srednjem veku so Karavanke , kot jih pojmujemo danes, imenovali Creines mons (tj. Kranjsko gorovje), v 19. stoletju pa se je ponovno uveljavilo staro Ptolemajevo ime.\n_START_SECTION_\nObseg\n_START_PARAGRAPH_\nKaravanke so najdalj\xc5\xa1e slovensko gorovje. Njihova slemena z najvi\xc5\xa1jim vrhom Stolom (2236 mnm), se vle\xc4\x8dejo 120 km dale\xc4\x8d od Trbi\xc5\xbea do Slovenj Gradca - Ur\xc5\xa1lja gora (1700 m) in Peca (2126 m), preko Vitanj\xc5\xa1ko-Konji\xc5\xa1kih hribov, Bo\xc4\x8da, Dona\xc4\x8dke gore, Maclja na Hrva\xc5\xa1ko._NEWLINE_Skupaj z Ziljskimi in Karnjskimi Alpami tvorijo Dravsko gorsko skupino._NEWLINE_Karavanke skupaj s Kamni\xc5\xa1ko-Savinjskimi Alpami tvorijo naravno lo\xc4\x8dnico med Avstrijsko Koro\xc5\xa1ko in Gorenjsko. \xc4\x8cez karavan\xc5\xa1ke prelaze potekajo pomembne trgovske poti med Zahodno in Jugovzhodno Evropo. Eden izmed njih je tudi Ljubelj (1370 m), ki je preko 300 let star in naj bi bil eden prvih cestnih prelazov v Evropi, drugi pa prelaz Jezerski vrh (Seeberg-Sattel). Danes potekata pod Karavankami avtocestni predor, ki povezuje Ljubljano z Beljakom v Avstriji. Predor je nastal vzporedno s prvotnim \xc5\xbeelezni\xc5\xa1kim predorom._NEWLINE_Veliko \xc5\xa1tevilo planinskih ko\xc4\x8d in ozna\xc4\x8denih planinskih poti ponuja obilico mo\xc5\xbenosti za izletnike. Veliko vrhov odlikuje prelep razgled na Celovec in okolico, na Ljubljansko kotlino ter \xc5\xa0tajersko._NEWLINE_Slovenski del karavan\xc5\xa1kega pogorja delimo na: Severne Karavanke, Srednjekaravan\xc5\xa1ko podolje, Zahodne Karavanke, Vzhodne Karavanke, Srednje Karavanke, Ju\xc5\xbene Karavanke, Me\xc5\xbei\xc5\xa1ko-Sol\xc4\x8davske Karavanke in Vitanjsko-Konji\xc5\xa1ke Karavanke ter Bo\xc4\x8d z Dona\xc4\x8dko goro.\n_START_SECTION_\nNaravne znamenitosti\n_START_PARAGRAPH_\nKaravanke so polne naravnih lepot. Posebno pozornost vzbujajo nekatere erozijske oblike kakor so mogo\xc4\x8dni amfiteatralni zatrepi dolin, npr. zatrepa Poden in Medvedji dol, ter slikovita Dov\xc5\xbeanova soteska nad Tr\xc5\xbei\xc4\x8dem in globoka deber \xc4\x8cepa pod Malim Ljubeljem, ter vrsta sotesk v Zgornji Savski dolini._NEWLINE_Pravo naravno \xc4\x8dudo pa so narcise, klju\xc4\x8davnice v jeziku doma\xc4\x8dinov, v Planini pod Golici in Javorni\xc5\xa1kem rovtu ter na Golici sami, ki v \xc4\x8dasu poletnega cvetenja rastejo tako na gosto po prostranih seno\xc5\xbeetih, da je videti, kot bi bil sneg na novo zapadel.'